**Ministru kabineta noteikumu projekta**

“Grozījumi Ministru kabineta 2016.gada 5.jūlija noteikumos Nr. 447

“Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Ministru kabineta noteikumu projekta mērķis ir veicināt efektīvāku valsts budžeta mērķdotācijas pedagogu darba samaksai izlietojumu pašvaldībās, un tādējādi nepieciešams veikt grozījumus Ministru kabineta 2016.gada 5.jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”. Ministru kabineta noteikumi stājas spēkā 2018. gada 1. septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2016.gada 5.jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”” (turpmāk – noteikumu projekts) izstrādāts pēc Izglītības un zinātnes ministrijas (turpmāk – ministrija) iniciatīvas, ņemot vērā veikto finanšu analīzi par valsts budžeta finansējumu pedagogu darba samaksai un valsts sociālās apdrošināšanas obligātajām iemaksām (turpmāk – mērķdotācija) izlietojumu pašvaldību vispārējās pamata un vidējās izglītības iestādēs (turpmāk – izglītības iestādes) saskaņā ar Valsts izglītības informācijas sistēmā (turpmāk – VIIS) 2017./2018.mācību gadam apstiprinātajām pedagogu tarifikācijām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016.gada 5.jūlija noteikumi Nr.447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” (turpmāk – noteikumi Nr.447) nosaka kārtību, kādā aprēķina un sadala mērķdotāciju pašvaldībām un valsts augstskolu vispārējās izglītības iestādēm.  Atbilstoši likuma “Par grāmatvedību” 8. pantam pārējie ārējie un iekšējie attaisnojuma dokumenti par uzņēmuma saimnieciskajiem darījumiem ir jāiegrāmato uzņēmuma grāmatvedības reģistros pēc iespējas drīzāk, bet ne vēlāk kā 15 dienu laikā pēc tā mēneša beigām, kurā attaisnojuma dokuments ir saņemts vai izsniegts, t.i., grāmatojumus jāveic līdz nākošā mēneša 15. datumam. Ievērojot, ka pārskats ir jāiesniedz pēc uzkrāšanas principa un grāmatojumus par iepriekšējo mēnesi iestāde ir tiesīga veikt līdz kārtējā mēneša 15. datumam, nav iespējams sagatavot kvalitatīvu pārskatu pašreiz noteiktajos termiņos, līdz ar to pārskata iesniegšanas datums jāpagarina. Ņemot vērā minēto, noteikumu projekta 1.1.apakšpunkts paredz pārskatu iesniegšanu līdz 20.datumam.  Ministrija, pamatojoties uz VIIS apstiprināto informāciju par skolēnu skaitu attiecīgā gada 1.septembrī aprēķina pašvaldībām un valsts augstskolu vispārējās izglītības iestādēm mērķdotāciju pedagogu darba samaksai (turpmāk – mērķdotācija) par periodu no kārtējā gada 1.septembra līdz nākamā gada 31.augustam. Taču reālā mērķdotācijas sadale tiek veikta periodam kārtējā gada septembrim – decembrim, kas tiek apstiprināts ar Ministru kabineta rīkojumu, savukārt periodam nākamā gada janvārim – augustam mērķdotācija tiek apstiprināta, pieņemot likumu par nākamā gada budžetu. Ņemot vērā, ka mērķdotācijas aprēķins tiek veikts, pamatojoties uz skolēnu skaitu attiecīgā gada 1.septembrī, mērķdotāciju pašvaldības saņem pēc rīkojuma par mērķdotācijas sadales pašvaldībām apstiprināšanas Ministru kabinetā, kas pēdējos gados ir septembra beigās vai oktobra sākumā. 2018.gada 20.februārī ministrija organizēja sanāksmi, kurā piedalījās arī Finanšu ministrijas, Latvijas Pašvaldību savienības un Latvijas Izglītības un zinātnes darbinieku arodbiedrības pārstāvji, lai diskutētu par iespēju nodrošināt normatīvo regulējumu, lai pašvaldības būtu tiesīgas izmaksāt pedagogiem darba algu par septembra mēnesi no mērķdotācijas avansa maksājuma. Ņemot vērā, ka ir pašvaldības, kurās skolēnu skaita izmaiņas uz 1.septembrī ir būtiskas, kas ietekmē arī finansējuma apjomu, tika pieņemts lēmums, ka ministrija, kārtējā gada septembrī pārskaitīs pašvaldībām mērķdotācijas avansa maksājumu 75 % apmērā no viena mēneša mērķdotācijas, kas apstiprināta ikgadējā valsts budžeta likumā par periodu no kārtējā gada 1.janvāra līdz 31.augustam. Norma par mērķdotācijas avansa maksājumu tiek iekļauta noteikumu projekta 1.7.apakšpunktā, tādējādi pašvaldībām radot pārliecību, ka mērķdotācijas avansa maksājums septembrī ir garantēts.  Papildus noteikumu projektā 1.7. apakšpunktā iekļautai normai, noteikuma projekta 1.2.apakšpunktā tika izteikta jaunā redakcijā noteikumu Nr.447 8.punkta ievaddaļa, atbilstoši reālajai mērķdotācijas sadalei, lai būtu nepārprotami skaidrs, no kāda perioda finansējuma tiek aprēķināts avanss.  Finansējumu pedagogu profesionālās darbības kvalitātes pakāpēm 2017./2018.mācību gadam aprēķināja un sadalīja pašvaldībām un to institūcijām, pamatojoties uz informāciju par kvalitātes pakāpes ieguvušo pedagogu likmju skaitu attiecīgā gada 1.septembrī, ko pašvaldības un valsts augstskolas līdz attiecīgā gada 5.septembrim ievadīja un apstiprināja VIIS. Šajā mācību gadā, finansējums kvalitātes piemaksām sastāda 2,9% no kopējās aprēķinātās mērķdotācijas pašvaldību pamata un vidējās izglītības iestādēm. Sākot ar 2018./2019.mācību gadu, katru gadu samazināsies finansējums, kas tiks aprēķināts pedagogu profesionālās darbības kvalitātes pakāpēm, ņemot vērā iesniegtās pedagoģiskās likmes, jo beigsies profesionālās darbības kvalitātes apliecību derīguma termiņš. Tādējādi atbrīvosies finansējums, kas tiks novirzīts, procentuāli palielinot papildu finansējumu un atbilstoši noteikumu projekta 1.3. apakšpunktam iekļauta norma - ne mazāk kā 14,5%, lai direktors no papildu finansējuma fonda varētu nodrošināt kvalitātes pakāpju finansēšanu pedagogiem. Katru gadu pakāpeniski tiks palielināts papildu aprēķinātais finansējums. Šādas normas izmaiņas tiek plānotas esošā finansējuma ietvaros, attiecīgi samazinās finansējums pedagogu profesionālās darbības kvalitātes piemaksām un tiek ieskaitīts pedagogu darba samaksas finansējumā. Šobrīd “direktora fondam” aprēķinātais finansējums 1 mēnesim sastāda 1 936 397 euro ar VSAOI 24,09%. Paaugstinot “direktora fondu” uz 14,5% sastādītu 2 079 833 euro mēnesī, tātad finansējuma pieaugums būtu 143 436 euro. Katru gadu pakāpeniski tiks palielināts papildus aprēķinātais finansējums.  Ar 2017.gada 1.septembri ir stājusies spēkā jauna pedagogu vērtēšanas sistēma, atbilstoši kurai pedagogi 2017./2018. mācību gada laikā tiek novērtēti un, sākot ar 2018.gada 1.septembri, saņem piemaksu atbilstošajam vērtējumam. Kvalitātes pakāpes piešķirs izglītības iestādes vadītājs uz vienu, diviem vai trīs mācību gadiem. Arī piemaksas apmēru par profesionālās darbības kvalitātes pakāpi noteiks izglītības iestādes vadītājs, ņemot vērā šim mērķim izglītības iestādei pieejamos finanšu resursus.  Izglītības likuma pārejas noteikumu 59.pantā noteikts, ka pedagogiem, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam, līdz kvalitātes pakāpi apliecinoša dokumenta derīguma termiņa beigām ir tiesības turpināt saņemt piemaksu par profesionālās darbības kvalitātes pakāpi tādā apmērā, kādā pedagogs to saņēmis līdz 2017. gada 9. augustam. Kā rezultātā veidosies divu veidu kvalitātes pakāpēs, piemēram 1.kvalitātes pakāpe:   * līdz 2017.gada 9.augustam, kuru noteiks tādā apmērā kā bija līdz šim un pašvaldības ievadīs informāciju VIIS par darba likmju skaitu. Atbilstoši ievadītajai informācijai VIIS, ministrija aprēķinās finansējumu pašvaldībām papildus, un šī norma iestrādāta noteikumu projekta 1.10. apakšpunktā. Attiecīgi noteikuma projekta 1.6.apakšpunktā ir svītrots noteikumu Nr.447 11.punkts. * pēc 2017.gada 9.septembra, kuru pieejamā finansējuma apmērā noteiks izglītības iestādes vadītājs. Izglītības iestādes vadītājs samaksai par kvalitātes pakāpēm varēs izmantot noteikumu Nr.447 8.3. apakšpunktā minēto finansējumu.   Ņemot vērā, ka, aprēķinot mērķdotāciju bērnu no piecu gadu izglītošanā nodarbināto pedagogu darba samaksai, līdz šim nav izdalīts atsevišķs fonds pedagogu profesionālās darbības kvalitātes piemaksām, ievērojot vienlīdzības principu, pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai arī tiks aprēķināts papildu finansējumu līdz 3 % apmērā par pedagogu profesionālās darbības kvalitāti no aprēķinātās mērķdotācijas, papildus iekļaujot normu, ka finansējums paredzēts arī samaksai par papildu pienākumiem , kā arī pedagoga mēneša darba algas likmes palielināšanai.  Noteikumu Nr.447 23.punktā tika noteikts, ka pašvaldībām, sadalot mērķdotāciju ir tiesības pārdalīt starp izglītības iestādēm 2016./2017.m.g. ne vairāk kā 10% no aprēķinātā finansējuma, 2017./2018.m.g. – ne vairāk kā 6% apmērā no aprēķinātā finansējuma. 2018./2019.m.g. pašvaldības nevarēs pārdalīt finansējumu starp izglītības iestādēm. Līdz ar to pašvaldībai būs jānovirza katrai izglītības iestādei tāds finansējuma apjoms, kā to nosaka normatīvais akts. Vienlaikus uzklausot pašvaldības par to, kāda ir reālā prakse attiecībā uz atbalsta personālu izglītības iestādēs (bieži viens atbalsta personāls strādā nelielas darba slodzes visās pašvaldības skolās), noteikumu projektā ir iekļauta norma, ka pašvaldības noteikumu projekta 1.8.apakšpunktā minēto papildus finansējumu var pārdalīt starp iestādēm papildu finansējumu atbalsta personālam. Tādējādi pašvaldība sadarbībā ar iestādi var izvērtēt atbalsta personāla slodzi katrā izglītības iestādē pēc nepieciešamības.  Kā arī pašvaldības varēs pārdalīt finansējumu, kas aprēķināts ilgstoši slimojošo apmācībai ārpus izglītības iestādēm – slimnīcās un sociālās aprūpes centros. Saskaņā ar noteikumu Nr.447 5.punktu tās pašvaldības, kuru teritorijā ir slimnīcas un sociālās aprūpes iestādes, kurās nodrošina ilgstoši slimojošo skolēnu un bērnu izglītošanu ārpus izglītības iestādes, līdz attiecīgā gada 5.septembrim iesniedz ministrijā datus par vidējo skolēnu (bērnu) skaitu minētajās ārstniecības iestādēs iepriekšējā mācību gadā. 2017./2018.m.g. tās bija 7 pašvaldības, kuras iesniedza šādu informāciju; Rīga – Bērnu klīniskā slimnīca “Gaiļezers”, Bērnu klīniskā universitātes slimnīca, Daugavpils – Daugavpils psihoneiroloģiskā slimnīca, Jelgava – VSIA “Slimnīca “Ģintermuiža””, Jūrmala – VSIA NRC “Vaivari”, Liepāja – Piejūras slimnīca, Psihiatriskā klīnika, Baldones novads – sociālās aprūpes centrs “Baldone”, Salacgrīvas novads – VSIA Bērnu psihoneiroloģiskā slimnīca “Ainaži”. Aprēķinātais finansējums netiek aprēķināts konkrētai izglītības iestādei, bet gan pašvaldībai un pašvaldība pēc saviem ieskatiem varēs izlietot finansējumu noteiktajam mērķim.  Pašvaldības papildus varēs pārdalīt finansējumu starp izglītības iestādēm, lai sniegtu atbalstu reemigrējušo bērnu veiksmīgai iekļaušanai izglītības iestādēs, tādējādi nodrošinot Ministru kabineta noteikumos noteikto, ka ar direktora rīkojumu nosaka viena līdz triju mācību gadu laikā īstenojamos valsts finansētos atbalsta pasākumus obligātās pamatizglītības ieguvei – latviešu valodas prasmes pilnveidei un mācību priekšmetu "Latviešu valoda" vai "Literatūra", vai "Latviešu valoda un literatūra", "Sociālās zinības", "Latvijas vēsture", kā arī to mācību priekšmetu apguvei, kuri atšķiras Latvijas un izglītojamā iepriekš apgūtajā izglītības programmā.  Ministru kabineta 2016.gada 15.jūlija noteikumu Nr.477 “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība” (noteikumi Nr.477) 19.punkts paredz, ka no valsts budžeta mērķdotācijas pašvaldību internātskolu uzturēšanas izdevumus sedza līdz 2017.gada 31.decembrim, attiecīgi tiks precizēti noteikumi Nr.477, izslēdzot normas par internātskolu finansēšanu no valsts budžeta, tai skaitā tiks izslēgta norma par internāta skolotāju darba samaksas finansēšanu. Taču pedagogu darba samaksa tiks nodrošināta saskaņā ar noteikumiem Nr.447. Ņemot vērā, ka šobrīd noteikumos Nr.447 nav normas par internāta skolotāju darba samaksas finansēšanu, noteikumu projekta 1.5. apakšpunkts šādu normu paredzēs, saskaņā ar Izglītības likuma pārejas noteikumu 60.punktu tikai līdz 2019.gada 31.jūlijam, , kā tas noteikts noteikumu projekta 1.10.apakšpunktā, savukārt saskaņā ar likuma “Par valsts budžetu 2018.gadam” 3.panta pirmās daļas 5.punktu un Ministru kabineta 2017.gada 19.decembra noteikumiem Nr.792 “Kārtība, kādā pašvaldībām aprēķina un piešķir mērķdotāciju internātskolu uzturēšanas izdevumu daļējai segšanai par internātskolā uzņemtajiem izglītojamiem” pašvaldību internātskolu uzturēšanas izdevumu daļēju segšanu no valsts budžeta paredz līdz 2018.gada 31.decembrim, ko administrē Vides aizsardzības un reģionālās attīstības ministrija.  2016.gadā, sagatavojot pedagogu darba samaksas jauno modeli, noteikumos Nr. 447 tika iekļauta norma, kas noteica, ka līdz 2018. gada 1. septembrim no mērķdotācijas aprēķina papildu finansējumu licencētām profesionāli orientēta virziena pamatizglītības programmām ar padziļinātu mācību priekšmetu mācīšanu (izņemot mūziku), skolēnu skaitam piemērojot koeficientu 1,2 un pedagoģiskās korekcijas programmām skolēnu skaitam piemērojot koeficientu 1,1. Pamats šādai normas ieviešanai bija jaunā vispārējās izglītības satura ieviešana, kas tika plānota ar 2018.gada 1.septembri. Ņemot vērā, ka jaunā vispārējās izglītības satura ieviešana atlikta uz 2020./2021.mācību gadu, tiek plānots, ka koeficients gan 1,2, gan 1,1, kas tiek piemērots izglītojamo skaitam attiecīgajās programmās tiks piemērots arī 2018./2019. un 2019./2020.mācību gadā un attiecīgi noteikumu projekta 1.9. apakšpunktā ir precizēts datums – 2020.gada 31.augusts.  Precizēts 1.pielikums, kur pārskata veidlapa papildināta ar jaunām rindām, kurās jānorāda:  - piemaksas pedagogiem, kuri ir ieguvuši 3., 4. un 5.kvalitātes pakāpi līdz 2017.gada 9.augustam (rindas 3.kv, 4.kv un 5.kv);  - darba devēja valsts sociālās apdrošināšanas obligātās iemaksas (rinda 1210) un darba devēja pabalstus, kompensācijas un citus maksājumus (rinda 1220);  - slimības nauda;  - atlaišanas pabalsti, kas izmaksāti saskaņā ar likuma “Par valsts budžetu 2018. gadam” 3.panta ceturtā daļā noteikto (rinda 1221).  Šobrīd visi minētie izdevumi ir iekļauti pārskata veidlapas rindā “1200 “Darba devēja valsts sociālās apdrošināšanas iemaksas””. Veidlapas papildināšana radīs lielāku pārskatāmību un novērsīs problēmas, kas saistītas ar iespēju šos izdevumus iekļaut citās izdevumu pozīcijās.  Tāpat, 1.pielikums papildināts ar skaidrojošo daļu, kas nosaka veidlapas aizpildīšanas principus un ar paskaidrojumu, kurā jānorāda izglītības iestāžu, kuru pedagogiem izmaksāti atlaišanas pabalsti, nosaukumi un summas. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē pašvaldību un valsts augstskolu vispārējās izglītības iestāžu pedagogus, kā arī 110 novadu pašvaldības un 9 republikas pilsētu pašvaldības. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Finansējumu pedagogu darba samaksai privātajās izglītības iestādēs aprēķina saskaņā ar Ministru kabineta 2017.gada 25.jūlija noteikumiem Nr.420 “Kārtība, kādā valsts finansē darba samaksu pedagogiem privātajās izglītības iestādēs” (turpmāk – noteikumi Nr.420), kas pēc būtības nosaka tādu pašu finansējuma sadali kā noteikumos Nr.447. Lai ievērotu vienlīdzības principu finansējuma pedagogu darba samaksai sadalē, nepieciešams veikt grozījumus noteikumos Nr.420. |
| 2. | Atbildīgā institūcija | Ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, novadu un republikas pilsētu pašvaldības, valsts augstskolas, izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Izglītības un zinātnes ministrs Kārlis Šadurskis

Vīza:

Valsts sekretāra vietnieks –

Sporta departamenta direktors

valsts sekretāra pienākumu izpildītājs E.Severs

25.07.2018.

A.Trokša, 67047858 [Alise.Troksa@izm.gov.lv](mailto:Alise.Troksa@izm.gov.lv)